述初赋 其一
崔琰 (WeiJin)
有郑氏之高训，吾将往乎发矇，濯余发于兰池，振余佩于清风，望高密以亟征，戾衡门而造止。觌游、夏之峨峨，听大猷之篇记。高洪崖之耿介，羡安期之长生。登川山以永望，临洞浦之广溟。左扬波于汤谷，右濯岸于濛汜。运混元以升降，与三光而终始。蓬莱蔚其潜兴，瀛壶崛以骈罗。列金台之𡾰产，方玉阙之嵯峨。